钦定古今图书集成/明伦汇编/氏族典/第391卷 > 李继周
## 钦定古今图书集成/明伦汇编/氏族典/第391卷 > 李继周

按《宋史李继周传》：“继周，延州金明人。祖计都，父孝顺，
皆为金明镇使。继周嗣掌本族，太平兴国三年补殿
前承旨，淳化四年，迁殿直。明年，讨李继迁，命开治塞
门、鸦儿两路，率所部入夏州，败蕃将于石堡砦，以功
转供奉官。至道二年，授京西作坊副使。大军讨西夏，
命为延州路踏白先锋。会继迁邀战于路，战却之。咸”
平初，改西京左藏库副使。三年，复为先锋，入贼境，焚
积聚，授供备库使，领金明县兵马都监。大中祥符二
年，卒，诏择其子可袭职者。边城言其子士彬逊懦，从
子士用练边事，乃诏士彬管勾部族事，士用为巡检
都监以左右之。